У тым жа 1918 годзе ў Менску з'явілася невялікая, вельмі схематычная карта межаў Беларусі, якую распаўсюджвала тутэйшае Беларускае культурна-асветніцкае таварыства “Бацькаўшчына”11. Акрэслены на карце абрыс тэрыторыі адпавядаў канцэпцыі межаў Беларусі, прынятай Беларускай партыяй сацыялістаў-федэралістаў: праходжанне межаў на захадзе, поўначы і ўсходзе адпавядала карце Я. Карскага, на поўдні ж канцэпцыі М. Доўнар-Запольскага.